CELEX: 32021D0929
Language: da
Date: 2021-05-06 00:00:00
Title: Rådets afgørelse (EU) 2021/929 af 6. maj 2021 om regulering af kontakter mellem Generalsekretariatet for Rådet og interesserepræsentanter

11.6.2021   
               
               
                  DA
               
               
                  Den Europæiske Unions Tidende
               
               
                  L 207/19
               
            
         RÅDETS AFGØRELSE (EU) 2021/929
         af 6. maj 2021
         om regulering af kontakter mellem Generalsekretariatet for Rådet og interesserepræsentanter
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union,
         under henvisning til traktaten om Den Europæiske Unions funktionsmåde, særlig artikel 240, og
         ud fra følgende betragtninger:
         
                     (1)
                  
                  
                     Artikel 11, stk. 1, i traktaten om Den Europæiske Union (TEU) kræver, at Unionens institutioner på passende måder giver borgere og repræsentative sammenslutninger mulighed for at give udtryk for deres opfattelser angående alle Unionens arbejdsområder og for at diskutere dem offentligt. Desuden kræver artikel 11, stk. 2, at Unionens institutioner fører en åben, gennemsigtig og regelmæssig dialog med de repræsentative sammenslutninger og civilsamfundet.
                  
               
                     (2)
                  
                  
                     Artikel 15, stk. 1, i traktaten om Den Europæiske Unions funktionsmåde (TEUF) fastsætter, at for at fremme gode styreformer og sikre civilsamfundets deltagelse arbejder Unionens institutioner, organer, kontorer og agenturer så åbent som muligt.
                  
               
                     (3)
                  
                  
                     I overensstemmelse med artikel 298 i TEUF støtter Unionens institutioner, organer, kontorer og agenturer sig under udførelsen af deres opgaver på en åben, effektiv og uafhængig europæisk forvaltning.
                  
               
                     (4)
                  
                  
                     For at Unionens institutioner, -organer, -kontorer og -agenturer (»EU-institutioner«) kan arbejde så åbent som muligt, bør interessenter have mulighed for at give udtryk for deres opfattelser og bidrage med deres ekspertise under beslutningsprocessen med henblik på at forbedre kvaliteten af og støtten til de beslutninger, der træffes.
                  
               
                     (5)
                  
                  
                     For at bevare tilliden til Unionens politiske, lovgivningsmæssige og administrative processer bør kontakter med interesserepræsentanter foregå på en gennemsigtig og etisk måde.
                  
               
                     (6)
                  
                  
                     Med henblik herpå har Europa-Parlamentet, Rådet for Den Europæiske Union og Europa-Kommissionen indgået en interinstitutionel aftale om et obligatorisk åbenhedsregister (1) (»den interinstitutionelle aftale«).
                  
               
                     (7)
                  
                  
                     Rådet er fast besluttet på at opstille en ramme for gennemsigtige og etiske kontakter mellem interesserepræsentanter og tjenestemænd og ansatte (»personale«) i sit generalsekretariat ved at indføre et konditionalitetsprincip. Ifølge dette princip er registrering i åbenhedsregistret en nødvendig forudsætning for, at interesserepræsentanter kan udføre visse aktiviteter, der er omfattet af den interinstitutionelle aftale.
                  
               
                     (8)
                  
                  
                     Rådet mener, at oprettelse af et åbenhedsregister, der er fælles for Europa-Parlamentet, Rådet og Kommissionen, og som er åbent for andre EU-institutioner, er den mest effektive måde at gennemføre konditionalitetsprincippet på. Overholdelse af den adfærdskodeks, der er knyttet som bilag til den interinstitutionelle aftale, bør være en forudsætning for registrering i åbenhedsregistret.
                  
               
                     (9)
                  
                  
                     Åbenhedsregistrets organer bør have beføjelse til også på Rådets vegne at vedtage individuelle afgørelser vedrørende ansøgere og registrerede i overensstemmelse med den interinstitutionelle aftale.
                  
               
                     (10)
                  
                  
                     Intet i denne afgørelse bør fortolkes således, at interesserepræsentanter, der er registreret i åbenhedsregistret, tildeles privilegeret ret til aktindsigt i dokumenter i Rådets besiddelse —
                  
               VEDTAGET DENNE AFGØRELSE:
         
            Artikel 1
            Konditionalitetsprincip
            I de tilfælde, der er omhandlet i denne afgørelse, og i overensstemmelse med den interinstitutionelle aftale er registrering i åbenhedsregistret en nødvendig forudsætning for, at interesserepræsentanter kan udføre visse aktiviteter.
         
         
            Artikel 2
            Åbenhedsregister
            
               1.   Den interinstitutionelle aftale fastlægger omfanget af de aktiviteter, der udføres af interesserepræsentanter, som skal registreres, samt betingelserne for interesserepræsentanters ret til at registreres og registrering i åbenhedsregistret.
            
            
               2.   Rådet repræsenteres i åbenhedsregistrets bestyrelse af sin generalsekretær. Bestyrelsen træffer afgørelse ved konsensus og bistås af et fælles sekretariat på de betingelser, der er fastsat i den interinstitutionelle aftale.
            
            
               3.   Bestyrelsen og sekretariatet har beføjelse til på Rådets vegne at vedtage individuelle afgørelser vedrørende ansøgere og registrerede i overensstemmelse med den interinstitutionelle aftale.
            
         
         
            Artikel 3
            Møder med personale fra Generalsekretariatet for Rådet
            
               1.   Møder, der afholdes mellem interesserepræsentanter og generalsekretæren og generaldirektører for Generalsekretariatet for Rådet, er betinget af, at interesserepræsentanterne forinden registreres i åbenhedsregistret.
            
            
               2.   I forbindelse med kontakt med interesserepræsentanter skal personale i Generalsekretariatet for Rådet overholde de regler og normer for adfærd, der er fastsat i vedtægten for tjenestemænd i Den Europæiske Union og ansættelsesvilkårene for Unionens øvrige ansatte, som fastsat i Rådets forordning (EØF, Euratom, EKSF) nr. 259/68 (2), og Generalsekretariatet for Rådets øvrige relevante interne regler. Generalsekretæren for Rådet vedtager de supplerende instrukser til personalet, der måtte være nødvendige for at gennemføre disse regler og normer, i overensstemmelse med principperne i denne afgørelse.
            
            
               3.   Generalsekretæren for Rådet træffer foranstaltninger for at gøre personalet bevidst om reglerne for kontakter med interesserepræsentanter.
            
         
         
            Artikel 4
            Tematiske briefinger
            Interesserepræsentanternes deltagelse i tematiske briefinger, som, hvis det er relevant og efter høring af formandskabet for Rådet, afholdes af Generalsekretariatet for Rådet, er betinget af, at interesserepræsentanterne forinden registreres i åbenhedsregistret.
         
         
            Artikel 5
            Offentlige arrangementer
            Interesserepræsentanternes deltagelse i deres professionelle egenskab som talere ved offentlige arrangementer afholdt af Generalsekretariatet for Rådet er betinget af, at interesserepræsentanterne registreres i åbenhedsregistret.
         
         
            Artikel 6
            Adgang til Rådets bygninger
            
               1.   Med henblik på at udføre de aktiviteter, der er omhandlet i artikel 3, 4 og 5, udsteder Generalsekretariatet for Rådet personlige adgangskort til interesserepræsentanter, som giver midlertidig adgang til Rådets bygninger, på betingelse af at de forinden registreres i åbenhedsregistret, og Rådets sikkerhedsregler overholdes. Interesserepræsentanter må ikke deltage i Rådets eller dets forberedende organers møder, medmindre deres tilstedeværelse er tilladt i overensstemmelse med Rådets afgørelse 2009/937/EU (3) (»Rådets forretningsorden«).
            
            
               2.   Generalsekretariatet for Rådet fastlægger sikkerheds- og identitetskravene til udstedelse af adgangskort til interesserepræsentanter.
            
         
         
            Artikel 7
            Aktindsigt
            Interesserepræsentanters aktindsigt i Rådets dokumenter er reguleret ved Europa-Parlamentets og Rådets forordning (EF) nr. 1049/2001 (4).
         
         
            Artikel 8
            Gennemførelse
            Generalsekretariatet for Rådet træffer de foranstaltninger, der er nødvendige for at gennemføre denne afgørelse.
         
         
            Artikel 9
            Ikrafttræden
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 6. maj 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Interinstitutionel aftale mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (se side 1 i denne EUT).
         
            (2)  EFT L 56 af 4.3.1968, s. 1.
         
            (3)  Rådets afgørelse 2009/937/EU af 1. december 2009 om vedtagelse af Rådets forretningsorden (EUT L 325 af 11.12.2009, s. 35).
         
            (4)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).